กรมการขนส่งทางบก ร่วมกับ สำนักงานตำรวจแห่งชาติ เผยดีเดย์ 1 ตุลาคม 2562 เชื่อมโยงข้อมูลระบบใบสั่ง ผู้ที่ไม่จ่ายค่าปรับยังต่อภาษีได้ แต่จะไม่ได้รับป้ายวงกลม เสี่ยงถูกปรับสูงสุด 2,000 บาท
นางจันทิรา บุรุษพัฒน์ รองอธิบดีกรมการขนส่งทางบก เปิดเผยว่า กรมการขนส่งทางบก ร่วมกับสำนักงานตำรวจแห่งชาติ จัดตั้งคณะทำงานร่วมพร้อมประชุมหารือกันอย่างใกล้ชิด โดยพัฒนาระบบในการเชื่อมโยงข้อมูทางอิเล็กทรอนิกส์แบบออนไลน์ เพื่อให้ทั้ง 2 หน่วยงานเชื่อมโยงข้อมูลและใช้ประโยชน์ในการตรวจสอบการกระทำความผิดต่างๆ ได้อย่างรวดเร็วและมีประสิทธิภาพ รวมทั้งมีความพร้อมในการให้บริการประชาชน ซึ่งการพัฒนาระบบร่วมกันเป็นมาตรการเพิ่มประสิทธิภาพการบังคับใช้กฎหมายว่าด้วยการจราจรทางบก เพื่อความปลอดภัยในการใช้รถใช้ถนน เน้นให้เคารพกฎจราจร มีวินัยในการขับขี่ และไม่ให้มีการฝ่าฝืนกฎหมาย ทั้งนี้ระบบดังกล่าวจะไม่ส่งผลกระทบกับประชาชนผู้ใช้รถทั่วไป สามารถดำเนินการชำระภาษีรถประจำปีได้ตามปกติ        ส่วนความคืบหน้าการเชื่อมโยงข้อมูลใบสั่งจราจร ตั้งแต่วันที่ 1 ตุลาคม 2562 ประชาชนที่จะชำระภาษีรถประจำปี กรณีมีใบสั่งแต่ยังไม่ชำระค่าปรับ สามารถชำระค่าปรับพร้อมกับชำระภาษีรถประจำปีได้ในคราวเดียวกัน โดยกรมการขนส่งทางบกจะดำเนินการบันทึกข้อมูลการชำระค่าปรับที่เชื่อมโยงกับระบบใบสั่งจราจรของผู้ขับขี่ หรือเจ้าของรถจึงจะได้รับเครื่องหมายแสดงการเสียภาษีประจำปีหรือป้ายวงกลมตามปกติ         ส่วนกรณีที่ผู้เสียภาษีที่ยังไม่พร้อมชำระค่าปรับในคราวเดียวกัน ยังคงสามารถชำระภาษีรถประจำปีได้ แต่จะไม่ได้รับป้ายวงกลม โดยจะได้รับหลักฐานการเสียภาษีประจำปีชั่วคราวซึ่งมีอายุ 30 วันนับตั้งแต่วันที่นายทะเบียนออกให้เท่านั้น และหากชำระค่าปรับเรียบร้อยแล้วสามารถนำหลักฐานใบเสร็จการชำระมาแสดงเพื่อขอรับป้ายวงกลมฉบับจริงได้ในภายหลัง แต่หากยังไม่ชำระค่าปรับดังกล่าว และสิ้นสุด 30 วัน เจ้าหน้าที่ตำรวจสามารถตรวจจับได้ ซึ่งจะมีความผิดตาม พ.ร.บ.รถยนต์ กรณีไม่มีป้ายวงกลม มีโทษปรับสูงสุด 2,000 บาท         ทั้งนี้ ข้อมูลจากสำนักงานตำรวจแห่งชาติ ระบุว่าในปี 2561 มีการออกไปสั่งทั้งสิ้น 11 ล้านใบ ในจำนวนนี้ค้างชำระค่าปรับ 9,700,000 ใบ ขณะที่ในปี 2562 มีการออกใบสั่งไปแล้ว 7,000,000 ใบ มีการค้างชำระค่าปรับ 5,900,000 ใบ